Nestor Šufrytš

Nestor Ivanovytš Šufrytš (; s. 29. joulukuuta 1966) on ukrainalainen poliitikko, joka on toiminut kansanedustajana Verh’ovna Radassa vuosina 1998–2006 ja vuodesta 2007 lähtien.

Šufrytš syntyi Užhorodissa. Hän opiskeli historiaa Užhorodin kansallisessa yliopistossa, minkä lisäksi hän on väitellyt taloustieteiden kandidaatiksi. Vuosina 1985–1987 hän suoritti asepalvelusta. Vuonna 1996 hän liittyi Ukrainan yhdistyneeseen sosiaalidemokraattiseen puolueeseen SDPU(o):hon. Hänet valittiin vuonna 1998 puolueen politbyroohon ja vuonna 2005 puolueen varapuheenjohtajaksi.

Vuoden 1998 parlamenttivaaleissa Šufrytš valittiin Verh’ovna Radaan Taka-Karpatian alueen 70. vaalipiiristä. Vuonna 2002 hänet valittiin Taka-Karpatian aluevaltuustoon, ja saman vuoden parlamenttivaaleissa hänet valittiin Verh’ovna Radaan sitoutumattomana ehdokkaana Tšerkasyn alueen 201. vaalipiiristä. Vuonna 2006 hänet valittiin Donetskin aluevaltuustoon. Saman vuoden parlamenttivaaleissa hän oli ehdolla oppositioblokki Ne Tak -ryhmittymän listalla, muttei tullut valituksi.

Joulukuusta 2006 joulukuuhun 2007 Šufrytš toimi hätätilanneasioiden ja Tšernobylin onnettomuuteen liittyvän väestönsuojelun ministerinä Viktor Janukovytšin hallituksessa. Vuoden 2007 parlamenttivaaleissa hänet valittiin Verh’ovna Radaan alueiden puolueen listan viidentenä. Vuosina 2010–2012 hän toimi Ukrainan turvallisuus- ja puolustusneuvoston varapuheenjohtajana. Vuonna 2010 hän toimi uudelleen hätätilanneasioiden ja Tšernobylin onnettomuuteen liittyvän väestönsuojelunministerinä. Vuoden 2012 parlamenttivaaleissa hän tuli valituksi alueiden puolueen listan 27:ntenä.

Vuoden 2014 parlamenttivaaleissa Šufrytš valittiin parlamenttiin oppositioblokin listan seitsemäntenä, sitoutumattomana ehdokkaana. Vuonna 2017 hän liittyi Vadym Rabinovytšin Elämän puolesta -puolueeseen. Vuoden 2019 parlamenttivaaleissa hänet valittiin Verh’ovna Radaan Opposition ohjelma – Elämän puolesta -puolueen listan seitsemäntenä.

Venäjän hyökättyä Ukrainaan vuonna 2022 Ukrainan aluepuolustusjoukkojen 206. pataljoonan sotilaat pidättivät Šufrytšin Kiovassa tämän otettua luvatta kuvia tiesulusta. Šufrytšin henkivartijat, jotka yrittivät ampua sotilaita kohti, pidätettiin myös, ja heidän aseensa takavarikoitiin.

Syyskuussa 2023 Šufrytšiä vastaan nostettiin syyte maanpetoksesta: hänen syytettiin tehneen yhteistyötä Venäjän turvallisuuspalvelun FSB:n agentin, vuonna 2014 Ukrainasta paenneen Volodymyr Sivkovytšin kanssa, joka koordinoi agenttiverkostoa Ukrainassa. Kotietsinnässä hänen kotoaan löydettiin asiakirjoja, joissa suunniteltiin autonomiaa Donetskin ja Luhanskin alueille sekä Ukrainassa kiellettyjä Neuvostoliiton symboleja, kuten yrjönnauhoja, mitaleja ja kunniamerkkejä, sekä venäläisiä sotilasasuja. Kiovan Petšerskin piirioikeus määräsi Šufrytšin vangittavaksi. Helmikuussa 2024 Šufrytšiä vastaan nostettiin uusi syyte: hänen epäillään maksaneen hallinnoimansa yrityksen kautta Venäjän kansalliskaartille puoli miljoonaa ruplaa vuonna 2016, jotta kaarti vartioisi hänen omistamaansa 1,5 hehtaarin kiinteistöä, jolla sijaitsee yli 4500 neliömetriä käsittävä keskeneräinen rakennus, Simejizin kylän lähellä Venäjän miehittämällä Krimillä. Lisäksi yrityksen epäillään maksaneen veroja ja muita maksuja Venäjälle.

 Lähteet 

Luokka:Vuonna 1966 syntyneet
Luokka:Elävät henkilöt
Luokka:Ukrainan ministerit